Nek gebreek ná duik | Netwerk24
Nek gebreek ná duik
Deur Tamsyn Jantjies 23 Oktober 2017 06:00
Juan Louis van der Vyver het Saterdag sy nek in 'n fratsongeluk gebreek. Saam met hom op die foto is sy verloofde, Chandré van Emmenis. Foto: Facebook
'n Oud-Worcesteriet is in 'n bedenklike toestand in die hospitaal nadat hy sy nek in 'n fratsongeluk gebreek het.
Die oud-Gimmie Juan Louis van der Vyver (23) het Saterdag by sy aanstaande skoonouers in Pretoria gekuier toe hy in die swembad geduik en vermoedelik sy kop gekap het. Hy het sy vierde en vyfde werwels beseer.
Juan Louis het saam met sy ouers, Lomon en Mable van der Vyver, by sy aanstaande skoonouers gekuier.
Hy en sy verloofde, Chandré van Emmenis, sou op 8 Desember in die huwelik getree het.
"Die ongeluk het Saterdagaand omstreeks 20:00 gebeur toe hy in die swembad geduik het.
"Ons probeer nog uitwerk hoe en waar hy sy kop gekap het," verduidelik sy pa. Van der Vyver (sr.) is die voorsitter van Worcester Gimnasium se beheerliggaam.
Sy pa sê hy het Sondag 'n operasie ondergaan waar hulle die een werwel teruggeskuif het.
"Dit gaan 'n baie lang proses wees. Ons sal eers oor ses weke weet watter permanente skade hy opgedoen het. Die dokter is wel baie beïndruk met die feit dat hy sover al sy kop en skouers na afloop van die operasie kan beweeg. Sy sê sy het nog nooit in haar 25 jaar lange loopbaan so iets teëgekom nie," het Van der Vyver aan Standard vertel.
Juan Louis sterk tans aan by die Unitas-hospitaal in Pretoria. Talle gebede is deur gebedsgroepe vir hom opgedra.